CELEX: 32022D0484
Language: ro
Date: 2022-03-23 00:00:00
Title: Decizia de punere în aplicare (UE) 2022/484 a Comisiei din 23 martie 2022 de prevedere a unor derogări de la Regulamentul (UE) nr. 1307/2013 al Parlamentului European și al Consiliului și de la Regulamentul delegat (UE) nr. 639/2014 al Comisiei în ceea ce privește punerea în aplicare a anumitor condiții referitoare la plata pentru înverzire pentru anul de cerere 2022 [notificată cu numărul C(2022) 1875]

25.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 98/105
               
            
         DECIZIA DE PUNERE ÎN APLICARE (UE) 2022/484 A COMISIEI
         din 23 martie 2022
         de prevedere a unor derogări de la Regulamentul (UE) nr. 1307/2013 al Parlamentului European și al Consiliului și de la Regulamentul delegat (UE) nr. 639/2014 al Comisiei în ceea ce privește punerea în aplicare a anumitor condiții referitoare la plata pentru înverzire pentru anul de cerere 2022
         
            
               [notificată cu numărul C(2022) 1875]
            
         
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (1), în special articolul 69 alineatul (1),
         întrucât:
         
                     (1)
                  
                  
                     Titlul III capitolul 3 din Regulamentul (UE) nr. 1307/2013 prevede o plată pentru practici agricole benefice pentru climă și mediu (denumită în continuare „plata pentru înverzire”). Aceste practici includ diversificarea culturilor în temeiul articolului 43 alineatul (2) litera (a) și zone de interes ecologic în temeiul articolului 43 alineatul (2) litera (c) din regulamentul respectiv. În capitolul 3 din Regulamentul delegat (UE) nr. 639/2014 al Comisiei (2) sunt prevăzute norme suplimentare privind practicile respective.
                  
               
                     (2)
                  
                  
                     În conformitate cu articolul 44 alineatul (4) din Regulamentul (UE) nr. 1307/2013, în scopul diversificării culturilor, terenurile lăsate în pârloagă sunt considerate culturi diferite față de iarbă sau alte furaje erbacee. Acest lucru implică faptul că terenul care a fost folosit pentru pășunat sau pentru recoltare în scopuri de producție nu poate fi considerat teren lăsat în pârloagă.
                  
               
                     (3)
                  
                  
                     În conformitate cu articolul 46 alineatul (2) primul paragraf litera (a) din Regulamentul (UE) nr. 1307/2013, terenurile lăsate în pârloagă pot fi considerate zone de interes ecologic. Articolul 45 alineatul (2) din Regulamentul delegat (UE) nr. 639/2014 prevede absența oricărei producții agricole, iar articolul 45 alineatul (10b) din regulamentul respectiv interzice utilizarea produselor de protecție a plantelor pe terenurile lăsate în pârloagă care se califică drept zone de interes ecologic.
                  
               
                     (4)
                  
                  
                     Invadarea Ucrainei de către Rusia la 24 februarie 2022 a determinat o creștere vertiginoasă a prețurilor produselor de bază și are un impact asupra ofertei și cererii de produse agricole. Pentru a aborda această situație, este necesar să se mărească potențialul de producție agricolă al Uniunii, atât în ceea ce privește oferta de alimente, cât și în ceea ce privește oferta de furaje.
                  
               
                     (5)
                  
                  
                     Terenurile lăsate în pârloagă rămân terenuri arabile adecvate pentru producția de culturi, care ar putea fi utilizate imediat pentru producția de alimente și furaje, într-o măsură mai mică sau mai mare, în funcție de condițiile lor, cum ar fi calitatea solului. Prin urmare, pentru a li se permite fermierilor să utilizeze cât mai mult din suprafețele de care dispun în scopul producției de alimente și de hrană pentru animale, este necesar ca statele membre să fie autorizate să deroge de la condițiile legate de plata pentru înverzire, inclusiv utilizarea produselor de protecție a plantelor, pentru anul de cerere 2022 în ceea ce privește terenurile lăsate în pârloagă care au fost declarate conforme cu cerințele privind diversificarea culturilor sau zonele de interes ecologic, în conformitate cu articolul 44 alineatul (4) și, respectiv, cu articolul 46 alineatul (2) primul paragraf litera (a) din Regulamentul (UE) nr. 1307/2013.
                  
               
                     (6)
                  
                  
                     Prezenta decizie trebuie să prevadă derogări de la obligațiile privind diversificarea culturilor și zonele de interes ecologic numai în măsura și pentru perioada în care acestea sunt strict necesare. Derogările trebuie să fie limitate la anul de cerere 2022 și să aibă drept scop abordarea impactului asupra ofertei și cererii de produse agricole prin facilitarea unei creșteri a suprafeței totale a terenurilor disponibile pentru producția de alimente și furaje.
                  
               
                     (7)
                  
                  
                     Atunci când decid cu privire la aplicarea derogărilor, statele membre trebuie să țină seama în mod adecvat de obiectivele practicilor agricole benefice pentru climă și mediu și, în special, de necesitatea unei protecții suficiente a calității solului, a calității resurselor naturale și a biodiversității, în special în perioadele cele mai sensibile pentru înflorire și păsările cuibăritoare.
                  
               
                     (8)
                  
                  
                     Pentru a se asigura faptul că derogările autorizate prin prezenta decizie sunt eficace din perspectiva obiectivelor urmărite, și anume atenuarea creșterii prețurilor produselor de bază și a impactului acesteia asupra ofertei și cererii, statele membre trebuie să își adopte deciziile cu privire la aplicarea derogărilor în termen de 21 zile de la data notificării prezentei decizii și să informeze Comisia cu privire la deciziile adoptate în termen de 7 zile de la data adoptării deciziilor respective.
                  
               
                     (9)
                  
                  
                     Pentru a permite Comisiei să monitorizeze aplicarea corectă și impactul derogărilor prevăzute în prezenta decizie, statele membre trebuie să furnizeze informații cu privire la numărul de exploatații agricole și de hectare care fac obiectul derogărilor. Informațiile respective trebuie puse la dispoziția Comisiei până la data de 15 decembrie 2022 prin intermediul instrumentelor de notificare existente.
                  
               
                     (10)
                  
                  
                     Măsurile prevăzute în prezenta decizie sunt în conformitate cu avizul Comitetului privind plățile directe,
                  
               ADOPTĂ PREZENTA DECIZIE:
         
            Articolul 1
            Decizii de derogare de la anumite condiții legate de plata pentru înverzire pentru anul de cerere 2022
            
               (1)   Prin derogare de la articolul 44 alineatul (4) din Regulamentul (UE) nr. 1307/2013, statele membre pot decide, pentru anul de cerere 2022, ca terenurile lăsate în pârloagă să fie considerate o cultură distinctă, chiar dacă terenurile în cauză au fost folosite pentru pășunat sau recoltare în scopuri de producție sau au fost cultivate.
            
            
               (2)   Prin derogare de la articolul 45 alineatul (2) din Regulamentul delegat (UE) nr. 639/2014, statele membre pot decide, pentru anul de cerere 2022, ca terenurile lăsate în pârloagă să fie considerate zone de interes ecologic în temeiul articolului 46 alineatul (2) primul paragraf litera (a) din Regulamentul (UE) nr. 1307/2013, chiar dacă terenurile în cauză au fost folosite pentru pășunat sau recoltare în scopuri de producție sau au fost cultivate. Se aplică factorul de ponderare pentru terenurile lăsate în pârloagă stabilit în anexa X la Regulamentul (UE) nr. 1307/2013.
               Prin derogare de la articolul 45 alineatul (10b) din Regulamentul delegat (UE) nr. 639/2014, în cazul în care recurg la derogarea menționată la primul paragraf din prezentul alineat, statele membre pot decide, de asemenea, să permită utilizarea produselor de protecție a plantelor pe suprafețele respective care sunt folosite pentru pășunat sau recoltare în scopuri de producție sau care sunt cultivate.
            
         
         
            Articolul 2
            Termen-limită
            Deciziile menționate la articolul 1 se adoptă în termen de 21 zile de la data notificării prezentei decizii.
         
         
            Articolul 3
            Notificări
            
               (1)   Statele membre notifică Comisiei deciziile adoptate în temeiul articolului 1 în termen de 7 de zile de la data adoptării deciziilor respective.
            
            
               (2)   Până la data de 15 decembrie 2022, statele membre notifică Comisiei numărul de exploatații agricole care au recurs la derogările prevăzute la articolul 1 și numărul de hectare cărora li s-au aplicat derogările respective.
            
         
         
            Articolul 4
            Destinatari
            Prezenta decizie se adresează statelor membre.
         
         
            Adoptată la Bruxelles, 23 martie 2022.
            
               
                  Pentru Comisie
               
               Janusz WOJCIECHOWSKI
               
                  Membru al Comisiei
               
            
         
         
            (1)  JO L 347, 20.12.2013, p. 608.
         
            (2)  Regulamentul delegat (UE) nr. 639/2014 al Comisiei din 11 martie 2014 de completare a Regulamentului (UE) nr. 1307/2013 al Parlamentului European și al Consiliului de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de modificare a anexei X la regulamentul menționat (JO L 181, 20.6.2014, p. 1).